Luonto antoi minulle matkan aikana paljon. Pääsin kokemaan sellaisia luontokokemuksia, mitä ei rahalla pysty ostamaan. Näin karhun 10 metrin päästä ja kuuntelin teltassani susilauman iltakonserttia. Vaelsin yöttömässä yössä melkein kaksi kuukautta ja näin Suomen isoimmat suot ja korkeimmat huiput. Matkan varrella oli kevään pakkasyöt ja kesän helteet. Tarvoin päiviä putkeen suolla ja kävelin valtateiden reunoja. Vaelsin erämaiden halki ja näin Suomen suosituimmat retkeilyreitit.

Matkalle mahtui paljon pieniä, mutta sitäkin hienompia asioita ja kokemuksia. Oli upea tunne tulla jollekin laavulle sateisen päivän päätteeksi ja huomata, miten taivas repeää ja aurinko paistaa pilvettömältä taivaalta. Yhtä hienoa oli löytää pitkän ja raskaan vaelluspätkän jälkeen saunallinen autiokämppä. Ne olivat tilanteita, jotka olisi ollut hienoa jakaa jonkun toisen kanssa.